BODOLAND रादाब: 27 मे : सा-सानजा भारतनि सासे सिख्लाखौ गोबां हारा हास्थि जर जुलुमै खालामनाय मोनसे भाइरेल भिदिव गोसारनायनि दाइनिगिरिखौ हमनो थाखाय दाइनिगिरिजों लोब्बा गोनां सुबुंफोरखौ दिन्थिनो हायोब्ला बान्था होगोन होनना फोसावदों आसाम पुलिसा । लोगोसेनो आसाम पुलिसा बिसोर दाइनिगिरिनि पट’फोरखौबो होफादों । मोनसे टुइटारनि गेजेरजों आसाम पुलिसा साबा दाइनिगिरि सुबुंखौ फोसावदों बेनि गेजेराव साब्रै हौवा आरो सासे हिन्जाव मानसि जाय सा-सानजा भारतनि सासे हिन्जावसाखौ गोबां हारा-हास्ति खालामनाय मोनसे भाइराल भिदिवाव नुनो मोन्दोंमोन । सम आरो जायगाखौ रोखायै हमनो हायाखैब्लाबो, आरो बे जाथाइजों लोब्बा गोनां सुबुंआ आसामनि नंगौ ना नंङा बेखौ रोखायै बुंनो हायाखै थेवबो बेनि दाइनिगिरिखौ हमनो थाखाय नाजादों आसाम पुलिसा । जुदि बे जाथाइजों लोब्बा गोनां सुबुंखौ सोरबा मिथिना मोन्दों एबा सिनायनो हायो अब्ला पुलिसनो थोंजों खोन्थाहरनो खावलायदों आरो बेनि थाखाय आसाम पुलिसा बान्था होनो थियारिबो जादों । मख’नो नांगोनदि राजस्ताननि जधपुराव सा-सानजा भारतनि सासे सुबुंखौ जुर-जुलुमै हारा हास्थि खालामनायखौ नुनो मोन्दों जेरावनाखि 25 बोसोर बैसोनि सासे नागा हिन्जावसाया गावखौनो फासि होना जिउ फोजोबनानै लादों । फारसेथिं दिल्ली पुलिसा मोनसे बाथ्राखौ रोखा खालामनानै बुंदोंदि भाइरेल भिदिवा नुजानाय हिन्जावसा सुबुंआ नागा हारिनि नंङा जाय जधपुराव गावखौनो फासि होना जिउ फोजोबना लादोंमोन । बे जाथाइखौ दिल्ली पुलिसाबो गोख्रों नायबिजिरगासिनो आरो सासे सिख्लाखौ हारा हास्थि खालामनाय जाथाइजों लोब्बा गोनां सुबुंखौ हमनो नाजादों होनना दिल्ली पुलिसनि Special Commissioner, रबिन हिबु (IPS) दाजाबदेरदों ।